**งานประชาสัมพันธ์เชิงวิชาการ: โค้งสุดท้ายการประมูลคลื่นความถี่ 2.1GHz**

**"2.1 GHz ภารกิจเพื่อชาติ" ในจังหวัดราชบุรีและจังหวัดเชียงราย**

*โดย ดร.พัชรสุทธิ์ สุจริตตานนท์*

การจัดงานประชาสัมพันธ์เชิงวิชาการ : โค้งสุดท้ายการประมูลคลื่นความถี่ 2.1GHz "2.1 GHz ภารกิจเพื่อชาติ" ในจังหวัดราชบุรีและจังหวัดเชียงราย เป็นการประชาสัมพันธ์เพื่อสร้างความเข้าใจที่ถูกต้องกับสื่อมวลชนและประชาชนทั่วไปได้ทราบถึงความคืบหน้า ขั้นตอนการดำเนินการตามหลักเกณฑ์และวิธีการตามกฎหมายของคณะกรรมการกิจการกระจายเสียง กิจการโทรทัศน์และกิจการโทรคมนาคมแห่งชาติ (กสทช.) ในการประมูลคลื่นความถี่ 2.1GHz ซึ่งจะมีการประมูลขึ้นภายในปีนี้ อีกทั้งยังเป็นการกระตุ้นความต้องการในการใช้เทคโนโลยีเพื่อรองรับการขยายโครงข่ายโทรคมนาคมในอนาคตตามนโยบายการพัฒนาโครงข่ายโทรคมนาคมรวมถึงการให้บริการและกระจายเทคโนโลยีให้กับประชาชนทั่วประเทศของ กสทช.

การประมูลเป็นวิธีจัดสรรคลื่นความถี่ทีดีที่สุด นอกจากมีความโปร่งใสและยุติธรรมแล้วยังสามารถจัดสรรคลื่นความถี่ไปให้ผู้ที่สามารถนำคลื่นความถี่ไปใช้ให้เกิดประโยชน์สูงสุด ก่อให้เกิดการแข่งขันในตลาดโทรคมนาคมทั้งในด้านคุณภาพและราคาทำให้ผู้บริโภคได้ประโยชน์โดยตรงและยังจะส่งผลกับการพัฒนาเศรษฐกิจของประเทศในระยะยาวอีกด้วย การประมูลใบอนุญาตใช้คลื่นความถี่ในย่าน 2.1 GHz ซึ่งเป็นคลื่นความถี่ที่เหมาะสมกับการให้บริการข้อมูลหรืออินเทอร์เน็ตแบบไร้สายผู้ประกอบการที่ได้รับใบอนุญาตจะใช้คลื่นความถี่นี้เพื่อให้บริการข้อมูลแบบไร้สายตอบสนองความต้องการของผู้บริโภคที่เพิ่มมากขึ้นเรื่อยๆ ได้อย่างรวดเร็วไม่ว่าจะเป็นกับอุปกรณ์เช่น โทรศัพท์เคลื่อนที่ คอมพิวเตอร์โน๊ตบุ๊ค แท๊บเล็ต เป็นต้น

การประมูลใบอนุญาตคลื่นความถี่ในย่าน 2.1 GHz ในประเทศไทยจะเป็นรูปแบบเสนอราคาเพิ่มขึ้น สำหรับการประมูลคลื่นความถี่ในย่าน 2.1 GHz นี้มีขนาด 45 เมกะเฮิรตซ์ถูกแบ่งเป็น 9ช่อง ช่องละ 5เมกะเฮิรตซ์รอบแรกผู้ประมูลต้องเสนอราคาเท่ากับราคาตั้งต้นที่อยู่ในช่วงการพิจารณาของคณะกรรมการกิจการโทรคมนาคม (กทค.) สามารถเสนอราคากี่ช่องก็ได้ตั้งแต่หนึ่งช่องถึงสามช่อง นั่นคือผู้ประมูลสามารถเสนอราคาได้ตั้งแต่ 5 ถึง 15เมกะเฮิรตซ์ การกำหนดใบอนุญาตดังกล่าวจะทำให้ผู้ที่ได้รับใบอนุญาตมีอย่างน้อยสามรายขึ้นไป การประมูลจะเป็นการเสนอราคาเพิ่มขึ้นเรื่อยๆ และจะจบลงเมื่อไม่มีผู้ประมูลคนใดเสนอราคาเพิ่มอีก ผู้เสนอราคาสูงสุดในแต่ละช่องก็จะได้รับคลื่นช่องนั้นๆไปใบอนุญาตมีระยะเวลา 15 ปีนับจากวันที่ได้รับใบอนุญาตเมื่อครบกำหนด 15 ปี ผู้ประกอบการจะต้องคืนคลื่นความถี่ให้กับ กสทช. แล้วกสทช.จะนำคลื่นความถี่นั้นกลับมาประมูลใหม่

แน่นอนที่สุดประชาชนคือผู้ที่ได้รับประโยชน์จากการประมูลในฐานะผู้บริโภค การจัดสรรคลื่นความถี่ที่มีประสิทธิภาพจะทำให้เกิดการแข่งขันในการให้บริการโทรศัพท์เคลื่อนที่ซึ่งส่งผลให้อัตราค่าบริการลดลง คุณภาพการบริการดีขึ้นและเกิดนวัตกรรมใหม่ๆ การที่ประชาชนสนใจจะเป็นการกระตุ้นให้ผู้ที่มีส่วนเกี่ยวข้องต้องทำงานอย่างขยันขันแข็งเพื่อให้การจัดสรรคลื่นความถี่เกิดประโยชน์กับผู้บริโภคสูงสุด ดังนั้นประชาชนทุกคนควรจะให้ความสนใจกับสิ่งที่เหมือนจะไกลตัวแต่จริงๆแล้วใกล้แค่เอื้อม